## Odluka o gradskim porezima i o prirezu poreza na dohodak

### NN 7/2011 (17.1.2011.), Odluka o gradskim porezima i o prirezu poreza na dohodak

GRAD VODICA

138

Na temelju članka 3. Zakona o financiranju jedinica lokalne i područne (regionalne) samouprave (»Narodne novine«, br. 117/93, 69/97, 33/00, 73/00, 127/00, 59/01, 107/01, 117/01, 150/02 i 147/03, 132/06 i 26/07 – Odluka Ustavnog suda RH) i članka 30. stavka 1. točke 30. Statuta Grada Vodica (»Službeni vjesnik Šibensko-kninske županije«, br. 9/09), Gradsko vijeće Grada Vodica na svojoj 15. sjednici od 23. prosinca 2010. g. donosi

ODLUKU

O GRADSKIM POREZIMA I O PRIREZU POREZA NA DOHODAK

I. OPĆE ODREDBE

Članak 1.

Ovom se Odlukom utvrđuju stope, visina te način obračuna i plaćanja gradskih poreza i prireza na dohodak što su vlastiti izvori prihoda Grada Vodica.

II. VRSTE POREZA

Članak 2.

Gradu Vodice pripadaju sljedeći gradski porezi:

1. prirez porezu na dohodak,

2. porez na potrošnju

3. porez na kuće za odmor,

4. porez na tvrtku ili naziv,

5. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 6%.

Članak 4.

Obveznik prireza na dohodak je fizička osoba koja ostvaruje dohodak u Republici Hrvatskoj, prema Zakonu o porezu na dohodak.

Osnovica prireza porezu na dohodak je porez na dohodak.

2. Porez na potrošnju

Članak 5.

Porez na potrošnju alkoholnih i bezalkoholnih pića i piva plaća se po stopi 3%.

Članak 6.

Bezalkoholnim pićima u smislu članka 5. ove Odluke, smatraju se prirodni voćni sokovi (juice) kao i sva osvježavajuća gazirana bezalkoholna pića, te mineralne i gazirane vode, osim kave i čaja.

Članak 7.

Osnovica poreza na potrošnju iz članka 5. ove Odluke jest prodajna cijena pića po kojoj se pića prodaju u ugostiteljskim objektima bez poreza na dodanu vrijednost.

Članak 8.

Porez na potrošnju alkoholnih i bezalkoholnih pića i piva obveznik poreza obračunava i plaća do 15. u mjesecu za prethodni mjesec, na način propisan Zakonom o porezu na dodanu vrijednost.

Obračunati porez iskazuje se u evidencijama propisanim za obračun poreza na dodatnu vrijednost.

3. Porez na kuće za odmor

Članak 9.

Porez na kuće za odmor plaća se 15,00 kn po četvornom metru korisne površine kuće za odmor.

Članak 10.

U postupku dokazivanja statusa kuće za odmor u smislu odredaba članka 37. stavka 1. Zakona o financiranju jedinica lokalne i područne (regionalne) samouprave, osim osobne iskaznice uzimat će se u obzir i sljedeća dokumentacija: putovnica, mjesto i visina nastanka troškova električne energije, vode, telefona, prijam poštanske pošiljke, potvrda o zasnovanom radnom odnosu, potvrda o pohađanju škole i vrtića djeteta na području grada Vodica, izjave svjedoka, mjesto podnošenja porezne prijave i svi drugi raspoloživi dokazi.

4. Porez na tvrtku odnosno naziv

Članak 11.

Porez na tvrtku, odnosno naziv, plaćaju godišnje, pravne i fizičke osobe koje su obveznici poreza na dobit ili poreza na dohodak kako slijedi:

|  |  |  |
| --- | --- | --- |
| 1. | Pravne osobe s područja industrije, poljoprivrede, šumarstva i prometa | 500,00 kn |
| 2. | Pravne osobe predstavništva inozemnih i domaćih tvrtki, poslovne banke, osiguravajući zavodi, zajednice osiguranja, lutrije, kladionice, poslovanje s nekretninama te vanjsko-trgovinske pravne osobe | 2.000,00 kn |
| 3. | Pravne osobe s područja poljoprivrede, ribarstva | 400,00 kn |
| 4. | Pravne osobe s područja građevinarstva | 1.500,00 kn |
| 5. | Pravne osobe s područja trgovine, ugostiteljstva i turizma | 1.500,00 kn |
| 6. | Druge pravne osobe | 600,00 kn |
| 7. | Fizičke osobe koje obavljaju samostalne djelatnosti: |  |
|  | – samostalni ugostitelji, trgovačke i zabavne radnje | 800,00 kn |
|  | – proizvodne, uslužne i druge djelatnosti | 400,00 kn. |

Ako je na istom objektu istaknuto više naziva iste pravne i fizičke osobe, plaća se samo jednom spomenuti iznos poreza.

Ako postoji više vlasnika obrtničke radnje ili poduzeća, plaća se samo jedan porez.

Poslovne jedinice u sastavu pravne ili fizičke osobe (prodavaonice, pogoni i radionice) plaćaju 50% propisanog poreza na tvrtku, odnosno naziv.

Članak 12.

Ako se tvrtka upiše u registar tijekom godine, za tu godinu se ne plaća porez na tvrtku ili naziv.

Članak 13.

Obveznik poreza na tvrtku, odnosno naziv, dužan je tvrtku, odnosno naziv, promjenu imena tvrtke, odnosno naziva i svaku drugu promjenu što utječe na visinu poreza prijaviti nadležnom poreznom tijelu u roku od 5 dana od upisa u registar, odnosno od nastale promjene.

5. Porez na korištenje javnih površina

Članak 14.

Porez na korištenje javnih površina plaćaju pravne i fizičke osobe sukladno Planu korištenja javnih površina.

Članak 15.

Visina poreza na korištenje javnih površina određuje se ovisno o zonama na kojima se javna površina nalazi.

– I. ZONA – uži prostor grada Vodica omeđen sljedećim ulicama: Obala Vladimira Nazora, Obala Matice hrvatske, Trg dr. Franje Tuđmana, Trg hrvatskih mučenika, Obala Juričev Ive Cota, Mirka Zore (od konobe »Gušte« do Trga dr. Franje Tuđmana) i ul. Artina.

– II. ZONA – ostatak područja grada Vodica i prigradsko naselje Srima.

– III. ZONA – ostala prigradska naselja i otok Prvić.

Članak 16.

Porez na korištenje javnih površina obračunava se kako slijedi:

1. radi korištenje terase za pružanje ugostiteljskih usluga:

I. ZONA – 300,00 kn/m2/godišnje

II. ZONA – 110,00 kn/m2/godišnje

III. ZONA – 55,00 kn/m2/godišnje

2. za postavljanje kioska do 12 m2:

I. ZONA – 2.000,00 kn/mj. (važi za postojeće kioske, novi se neće postavljati)

II. ZONA – 1.000,00 kn/mj.

III. ZONA – 500,00 kn/mj.

3. za postavljanje aparata za prodaju sokova, sladoleda, palačinki, pizzeta, šećerne vate, kokica, kukuruza i sl.:

I. ZONA – 6.000,00 kn/godišnje

II. ZONA – 3.000,00 kn/godišnje

III. ZONA – 1.500,00 kn/godišnje

4. za postavljanje šanka do 10 m2:

– za razdoblje 15. VI. – 30. IX. – iznos od 200,00 kn/šank/dnevno,

– u ostalom periodu – iznos od 100,00 kn/šank/dnevno

5. za postavu štandova, stolova, sklopivih stolića/stalaka i sl. naprava namijenjenih za:

a) prodaju ručno izrađenog nakita, izrada i prodaja razglednica, svijeća, knjiga, prodaja mediteranskih proizvoda (od spužvi, školjaka i sl.), prodaja proizvoda od eteričnih ulja i ljekovitog bilja, prodaja proizvoda od drva, šiblja, trske i sl., na manjim prodajnim napravama 1 – 1,5 m2:

I. ZONA – 4.000,00 kn/godišnje

II. ZONA – 2.000,00 kn/godišnje

III. ZONA – 1.000,00 kn/godišnje

b) prodaja hrvatskih proizvoda i suvenira od stakla, keramike, kamena, drveta, eteričnih ulja, čajeva od ljekovitog bilja i sl. preparati na štandovima do 2 m2:

I. ZONA – 17.100,00 kn/godišnje

II. ZONA – 8.700,00 kn/godišnje

III. ZONA – 4.350,00 kn/godišnje

c) prodaja vlastitih slika i izrada tetovaža na stalcima/štafelajima do 2 m2:

I. ZONA – 4.500,00 kn/godišnje

II. ZONA – 2.280,00 kn/godišnje

III. ZONA – 1.140,00 kn/godišnje

d) izrada portreta i sl. na štafelajima/stalcima do 2 m2:

I. ZONA – 600,00 kn/stalak/mj.

II. ZONA – 300,00 kn/stalak/mj.

III. ZONA – 150,00 kn/stalak/mj.

e) prodaja gumenih bombona i sl. proizvoda na štandu do 2 m2:

I. ZONA – 21.000,00 kn/godišnje

II. ZONA – 10.500,00 kn/godišnje

III. ZONA – 5.250,00 kn/godišnje

6. za iznajmljivanje motora, bicikli i sl.

I. ZONA – 18.000,00 kn/godišnje/do 10 m2

II. ZONA – 9.000,00 kn/godišnje/do 10 m2

III. ZONA – 4.500,00 kn/godišnje/do 10 m2

– za zauzetost iznad 10 m2 cijena iznosi 20,00 kn/m2/dnevno

7. za zauzetost javne površine za reklamiranje, obavijesne stalke i sl. naprave:

– 20,00 kn/kom/dnevno

8. ukrasno-izložbeno-prodajni pultovi/stalci/vitrine i sl. (ispred poslovnih prostora):

– 25,00 kn/m2/dnevno,

9. za gospodarsku signalizaciju na gradskim oglasnim panoima:

– 1,00 kn/oznaka/dnevno

10. za prometovanje turističkim vlakićem početni porez od:

– 15.000,00 kn/godišnje

11. za odlaganje građevinskog materijala i postavljanje skela:

I. ZONA – 1,00 kn/m2/dnevno

II. ZONA – 0,50 kn/m2/dnevno

III. ZONA – 0, 25 kn/m2/dnevno

12. a) za zauzetost (ostavljanje) na javnoj površini raznih pokretnih i nepokretnih naprava (prikolice, traktori, kamioni, »bačve«, neispravna vozila i sl.)

– do trenutka otklanjanja 20,00 kn/kom/dnevno

b) za bespravno zauzimanje i onečišćenje javne površine

– do trenutka otklanjanja 20,00 kn/m2/dnevno.

Visinu poreza na korištenje javnih površina u slučajevima koji nisu predviđeni ovom odlukom odredit će gradonačelnik Grada Vodica.

Visina poreza utvrđena za korištenje javnih površina, a koje se daju na korištenje putem natječaja, smatraju se početnim porezom.

Gradonačelnik Grada Vodica može osloboditi od plaćanja poreza korištenje javnih površina za postavu ukrasno-izložbenih naprava tipa: bačvica, odor, klupa i sl., a za izlaganje autohtonih hrvatskih mediteranskih suvenira, unikatnih i ručno izrađenih proizvoda, te za postavu ukrasne vaze sa cvijećem (mediteranskim biljem), a koji zahtjevi stranaka će se pojedinačno razmatrati i odobravati, kao i njihovi uvjeti korištenja.

Članak 17.

Porez za korištenje javnih površina plaća se po dobivanju rješenja, a prije izdavanja odobrenja za korištenje javne površine bez kojeg odobrenja se ne može legalno koristiti ista.

Odobrenje za korištenje iz st. 1. ovog članka izdat će se nakon podmirenja predmetnoga godišnjeg rješenja o razrezu poreza i svih odnosnih dugovanja iz prethodnih godina.

Na zahtjev korisnika nadležno tijelo Grada može odrediti i drugačiju dinamiku plaćanja.

Članak 18.

Rješenje o davanju na korištenje i razrez poreza na korištenje javne površine donosi Upravni odjel za financije i javne prihode, a odobrenje za korištenje javne površine donosi Upravni odjel za komunalno-vodni sustav, zaštitu okoliša i graditeljstva.

III. PRIJELAZNE I ZAVRŠNE ODREDBE

Članak 19.

Kada obveznik poreza i prireza porezu na dohodak dospjeli porez i prirez porezu na dohodak ne plati u propisanom roku, porez i prirez porezu prisilno se naplaćuje po odredbama Općega poreznog zakona i drugih pozitivno ovršnih propisa.

Članak 20.

Utvrđivanje i naplatu gradskih poreza, osim poreza za korištenje javnih površina, obavlja Ministarstvo za financije, Porezna uprava, Područni ured Šibenik, Ispostava Šibenik.

Članak 21.

Danom primjene ove odluke prestaje važiti Odluka o gradskim porezima i o prirezu porezu na dohodak od 28. 11. 2001. g. (»Službeni vjesnik Šibensko-kninske županije«, br. 19/01), Odluka o izmjenama i dopunama Odluke o gradskim porezima i o prirezu poreza na dohodak od 9. 3. 2007. g. (»Službeni vjesnik Šibensko-kninske županije«, br. 5/07) i Odluka o izmjeni i dopuni Odluke o gradskim porezima i o prirezu poreza na dohodak od 16. 4. 2010. g. (»Službeni vjesnik Šibensko-kninske županije«, br. 6/10).

Članak 22.

Ova Odluka će se objaviti u »Službenom vjesniku Šibensko-
-kninske županije« i »Narodnim novinama«, a stupa na snagu osmog dana od dana objave u »Narodnim novinama«, te se primjenjuje od 1. siječnja 2011. godine.

Klasa: 410-01/10-01/19

Urbroj: 2182/04-01/06-10-1

Vodice, 23. prosinca 2010.

Predsjednik
Ante Ćorić, v. r.

Odluka, NN 7/2011-138